**Formandens beretning for året 2019**

**Augustenborg, 24. juni 2020**

Endnu et år er gået, ja end da 3 måneder mere pga Corona og som alle de andre år, er det også gået hurtigt.

Vi nåede at afholde alle vores årsmøder i de enkelte afdelinger -før Corona satte ind-og alle bestyrelser er besat.

Der er sket ændringer og på hjemmesiden kan man se de nye bestyrelser.

Det kan nævnes at Gymnastik har fået ny formand, det er Sarah Thysen.

Jeg vil gerne sige en stor tak til alle de afgåede bestyrelsesmedlemmer for deres indsats og velkommen til de nye.

For at en forening som MIF kan fungere, kræver det en stor indsats af de enkelte bestyrelser og udvalg, det er ikke nok at tænke på det sportslige, men en stor del af arbejdet er også at få økonomien til at hænge sammen, derfor kræver det en del arrangementer og aktiviteter.

**Aktivitetsudvalget**

Som består af Peter Thomsen, Anita Petersen, Jette Duus og Lasse Duus stod i spidsen for flg. Arrangementer:

**Ringridning**

Hvor vi har teltet ”Rytterkroen”, den ved galgerne.

Vi stod for salg af øl, sodavand, kaffe, kage og grillmad.

Det skal lyder en **KÆMPE** tak til Lasse, som styrede dagene med et godt overblik og fik sat hjælperne i gang.

Der opstår altid nogle spørgsmål i løbet af dagene og så er det altid godt have en mobil, så Peter lige kunne kontaktes i nogle få situationer.

**Aktivitetsweekend**

Blev afholdt den 17. og 18. august med bl.a.:

* Bagagerumssalg
* Børneloppemarked
* Rundboldturnering, en tak til Kim Hansen Truelsen, for at tage sig af holdtilmelding
* Lørdag aften havde vi fællesspisning. Det er dejligt når medlemmerne bakker op om et sådant arrangement, vi kan sagtens være flere, vi var ca. 100 personer og det var både for børn og voksne.
* Vi fik udnævnt året’s MIF’er – en for de voksne, men ingen til de unge, i år blev det:
  + - **Albert Davidsen** fra fodbold, Albert har været med i fodbold i mange år, har selv haft fornøjelsen at være i halfestudvalget med Albert. Albert har været med til at arrangere Idrætsugen og senere Aktivitetsweekend og sidste mange år har Albert stået for maden og drikkevarerne unde Alsrevyen.
* Der var lottospil søndag eftermiddag, der er plads til flere.
* **Børnediskotek**
  + Fredag, dagen før 80’er festen var der fest for de unge til og med 6. klasse og det var en succes, der kommer flere og flere hvert år.
  + Det er en rigtig god fest, Kultursalen er fyldt med disko lys over alt og høj musik.
  + Samme aften er der musik for de voksne i Atriumgården, hvor man kan få en øl og en hyggesnak med venner og naboer.
* **80’er Fest**
  + Det var igen en succes - **udsolgt** -, ca. 215 personer deltog i festen.
  + Det foregik i en fin pyntet Kultursal og mange havde 80’er tøj på.
  + En stor tak til Camilla Rossen og Ann Hermani for igen at være en del af planlægningen.
  + Vi gentager succesen her i 2020 og det er lørdag den 7. november samme sted og forhåbentlig med samme store opbakning, salget af billetter går fornuftigt.

**MIF (de enkelte afdelinger) har også afholdt arrangementer i det forgangne år:**

* Fodboldskole
* Kellmann’s Cup i indendørsfodbold
* Workshop i line dance, igen udsolgt med personer fra nær og fjern
* Tennis klubturnering
* Revy
* Gymnastik opvisning
* Musik arrangementer i kultursalen, her under 2 udsolgte koncerter med Mark og Christoffer, de andre koncerter kunne godt have haft flere publikummer, dog var en undtagelse og det var Tørfisk, som underholdte i den nye hal og det var godt besøgt og en rigtig hyggelige aften.
* Petanque har deres interne ”Rødvinsturnering”
* Krocket har været til nogle stævner

**MIF har 9 afdelinger,** vi er 847 medlemmer mod 797 sidste år, det er 50 flere medlemmer i.f.t. sidste år.

**Hovedbestyrelse (HB) mødereferater**

* Alle referater fra vores HB-møder er tilgængelig på vores hjemmeside, de findes under ”Hovedafdeling” med teksten ”Referater fra HB-møder”, her findes også referat fra generalforsamlingen og formandens beretning.

Jeg vil gerne rette **en stor tak til hallen** for det gode samarbejde.

**En stor tak til**:

* Bestyrelsesmedlemmer, Udvalgsmedlemmer, Hovedbestyrelsen, Forretningsudvalget, Aktivitetsudvalget og de enkelte WEB master i de enkelte afdelinger.
* Alle de frivillige som hjælper til ved vores arrangementer og aktiviteter.

**Endnu engang - en stor tak for jeres store indsats og samarbejde.**

**Til allersidst** vil jeg gerne rette en stor tak til alle vores sponsorer – sørg nu for at støtte dem, det er jo også dem vi henvender os til, når vi mangler støtte.

**2020**

Lige en status på året 2020, Corona gjorde at alt sport indendørs og udendørs stoppede, samt en del arrangementer måtte aflyses/udsættes.

Følgende blev aflyst/udsat her i 2020:

* Gymnastik opvisning
* Alsrevyen
* Rytterkroen (Salg ved Sønderborg Ringridning)
* Aktivitetsweekend

Følgende vil blive gennemført som det ser ud nu, ting kan ændre sig:

* Fodboldskolen i uge 32 ved hallen
* Børnedisko, fredag den 6. november
* 80’er fest, lørdag den 7. november – billetsalget går fint
* Julekoncerter med Mark & Christoffer.

Det betyder, at MIF mister en del indtægter og dermed vil resultatet helt sikkert blive et minus for 2020, alle afdelinger gør alt for at spare, så de røde tal ikke bliver for store.

MIF har søgt om dækning af manglende indtægter via DGI, puljen er på 44 mDKK og der blev søgt for 258 mDKK, sidste dag blev puljen for dobbelt, så der nu uddeles 88 mDKK.

Fodbold har fået 20.000 kroner fra en forhenværende fodboldspiller her fra byen, det er Bjørn Paulsen, som nu spiller i Ingolstadt i 3. Bundesliga i Tyskland, der skal fra MIF lyder en **KÆMPE tak til Bjørn**.

Alle er startet op igen, i starten måtte de kun være 10 mand samlet og der skulle sprittes hænder og redskaber, alle afdelinger var gode til at overholde reglerne, for at starte op igen, disse regler er så lempet lidt.

Håber snart at tiderne bliver normale igen, men vi skal nok regne med, det tager lidt tid endnu.

**TAK,** det var ordene.